# Tájékoztatás a hitelmoratórium meghosszabbításáról

Tisztelt Vállalkozó Ügyfelünk!

Tájékoztatjuk, hogy a hiteltörlesztési moratórium a Kormány 536/2021. (IX.15.) rendelete alapján az alábbi feltételek mentén kerül meghosszabbításra vállalkozó ügyfeleink részére:

A 2022. június 30-ig meghosszabbított hitelmoratóriumban azok a vállalkozások vehetnek részt, amelyek tevékenységéből származó nettó árbevétele a kérelem benyújtását megelőző 18 hónapban legalább 25%-kal csökkent, valamint a vállalkozás 2020. március 18. napja és a kérelem benyújtásának napja közötti időszakban nem kötött kedvezményes gazdaságélénkítő hitel, illetve kölcsön felvételére vonatkozó új szerződést. A hitelmoratórium igénybevételének feltételei úgy módosultak, hogy amennyiben vállalkozása jelenleg (2021. szeptember hónapban) él a hitelmoratóriummal, 2021. október 1. napja és október 31. napja között nyilatkoznia kell, hogy továbbra is (2021. november 1. napjától) élni kíván vele.

A nyilatkozat formáját, melyet ki tud tölteni és azt cégszerű aláírásával Társaságunkhoz eljuttatni, itt találja. ([Moratórium hosszabbítási kérelem űrlap](https://equipmentfinance.societegenerale.com/fileadmin/user_upload/SGEF/Hungary/MoratoriumHosszab.pdf))

**Kérjük a nyilatkozatban az adatokat pontosan töltse ki, és a nyilatkozat tartalmának megfelelően gondoskodjon arról, hogy az azt alátámasztó iratok az Ön rendelkezésére álljanak.**

**Felhívjuk a figyelmet hogy csak a szabályosan cégszerűen aláírt dokumentumokat van módunkban elfogadni, melyet székhelyünkön adhat le vagy postán juttathat el hozzánk a
SGEF Zrt. 1062 Budapest, Váci út 1-3. címre legkésőbb 2021. október 31. napjával bezárólag.**

Kérjük, hogy a döntése meghozatalakor tájékozódjon a Magyar Nemzeti Bank honlapján a moratóriummal kapcsolatosan közzétett információk figyelembe vételével:

https://www.mnb.hu/sajtoszoba/sajtokozlemenyek/2021-evi-sajtokozlemenyek/moratorium-aki-teheti-celszeru-mihamarabb-folytatnia-a-torlesztest

*Budapest, 2021. június 21. –* ***A törlesztési moratórium alatti időszakban is kamat rakódik a vissza nem fizetett hitelre. Ezt a futamidő megnyújtásával évente egyenlő részletekben lehet majd visszafizetni (nem tőkésítik), s a havi törlesztő is megegyezik a fizetési stop elrendelésekor számítottal. Aki viszont nem szeretne több kamatot visszafizetni és anyagi helyzete megengedi, annak érdemes minél hamarabb ismét megkezdenie hitele törlesztését.***

*A törlesztési moratórium igénybevétele családok százezreinek jelentett kedvező választási lehetőséget, a munkahelyüket elvesztő, egészségügyi vagy egyéb okok miatt nehezebb életkörülmények közé kerülőknek pedig mentőövet az elmúlt közel másfél évben. A moratórium után a törlesztést folytatók havi terheit csillapítja, időben „széthúzza” az, hogy a havi törlesztőrészletek ugyanakkorák maradnak, mint a fizetési stop lehetőségének elrendelésekor (kivéve a változó kamatozású hiteleknél).*

*A moratórium alatt a vissza nem fizetett hitel tőkerészére folyamatosan kamat rakódik. Az adósok számára kedvező jogszabályi döntés az is, hogy e kamatot nem „csapják hozzá” a még meglévő tőketartozáshoz (nem lesz belőle kamatos kamat), hanem a futamidő meghosszabbodásával havi egyenlő részletekben lehet majd megfizetni azt.*

*A havi terhek időbeli elosztása azok számára életfontosságú, akik továbbra is nehéz helyzetben vannak, így nincs más választásuk. A futamidő megnyújtása és az egyenletes törlesztés ugyanakkor azt is jelenti, hogy az adott ügyfelek tovább használják a bank pénzét, ami nyomán összességében több pénzt kell hitelintézetük felé fizetniük. A futamidő és az összes hitelteher azok számára nő meg elsősorban, akik esetében a moratórium igénybevételekor még amúgy is sok év volt hátra a törlesztésből, illetve magasabb volt a kamatuk (pl. mert jellemzően magasabb hiteldíjú fogyasztási hitelük van).*

*A Magyar Nemzeti Bank (MNB) idén júniusi* [*Stabilitási jelentése*](https://www.mnb.hu/letoltes/penzugyi-stabilitasi-jelentes-2021-junius.pdf) *szerint pl. közel 3 millió forinttal nőne meg az összes tartozása annak az adósnak, akinek egyébként még 15 millió forintnyi tőketartozása és 20 évnyi futamideje volna hátra 5 százalékos kamatú lakáshitelénél, s a moratórium elrendelésétől egészen 2022. június végéig igényelné a fizetési stop-ot. Az ő futamideje (a moratóriumban eltöltött 27 hónapot is beszámítva) összesen 56 hónappal – azaz közel öt évvel – nyúlna meg.*

*Ugyancsak ennyivel, mintegy 58 hónappal kellene tovább fizetnie hitelét annak a moratórium lehetőségét végig kihasználó ügyfélnek, akinek 15 százalékos kamatozású, 1,5 millió forint összegű személyi kölcsöne van, s még 7 év hátralévő futamideje lett volna. Az ő összes hitelterhe a fizetési stop kapcsán felhalmozódó kamatok miatt 927 ezer forinttal nőne meg.*

*A futamidővel nem rendelkező hiteltermékeknél – pl. a hitelkártyák moratórium előtt felvett hitelösszegénél – nem kerül sor futamidő hosszabbításra (kivéve, ha a hitelező intézmény ezt az ügyfelek számára kedvező egyoldalú szerződésmódossal lehetővé teszi). Számukra így a törlesztési stop végével esedékessé válik a moratóriummal érintett teljes tartozás megfizetése. A futamidő nélküli hiteleknél ezért az adósoknak még lényegesebb mérlegelni a tartozás mielőbbi megfizetését.*

*Az MNB honlapján,* [*ügyfélszolgálatán*](https://www.mnb.hu/fogyasztovedelem/elerhetosegek/keressen-fel-minket-budapesten)*, illetve a megyeszékhelyeken elérhető* [*Pénzügyi Navigátor Tanácsadó irodahálózatában*](https://www.mnb.hu/fogyasztovedelem/tanacsado-irodak) *részletes információkat nyújt a moratóriumról és a törlesztési folytatásának lehetőségéről.*